หวั่นอินเดียเก็บภาษีหุ้น
บลจ.ไทยพาณิชย์ จับตาอินเดียอาจเก็บภาษีกำไรจากการลงทุน แนะรอความชัดเจน เชียร์ซื้อหุ้นจีนทำกำไรสิ้นปี
27 เม.ย. 2558

บลจ.ไทยพาณิชย์ จับตาอินเดียอาจเก็บภาษีกำไรจากการลงทุน แนะรอความชัดเจน เชียร์ซื้อหุ้นจีนทำกำไรสิ้นปี 
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า เมื่อเร็วๆ นี้มีรายงานข่าวว่า รัฐบาลประเทศอินเดียมีแนวคิดที่จะเก็บภาษีกำไรจากการลงทุน ซึ่งหากมีการเก็บภาษีจริงจะมีผลต่อกำไรของนักลงทุนที่ลงทุนในประเทศอินเดีย
“ในระยะยาวเราชอบปัจจัยพื้นฐานของหุ้นอินเดีย แต่ตอนนี้อาจจะต้องรอให้มีความชัดเจนออกมาก่อนว่าจะเก็บจริงหรือไม่ และมีรายละเอียดอย่างไร จึงแนะนำให้นักลงทุนทยอยลงทุน หรือชะลอลงทุนออกไปจนกว่าจะมีความชัดเจนแล้วจึงเข้าลงทุน” นายสมิทธ์ กล่าว
ทั้งนี้ ข้อมูลจากบริษัท มอร์นิ่งสตาร์ รีเสิร์ซ (ประเทศไทย) ระบุว่า กองทุนที่มีนโยบายลงทุนหุ้นประเทศอินเดียมีผลตอบแทนระยะสั้นติดลบ โดยติดลบ 4-5% ในช่วง 1 สัปดาห์ที่ผ่านมา ขณะที่ผลตอบแทนย้อนหลัง 1 ปี ยังกำไร 25-29%
นอกจากนี้ นายสมิทธ์แนะนำการลงทุนหุ้นจีน แม้ว่าราคาหุ้นจะปรับเพิ่มขึ้นมาแล้ว 30-40% จากจุดต่ำสุด แต่เชื่อว่ายังมีโอกาสที่จะเติบโตต่อไปได้ โดยเฉพาะหุ้นกลุ่ม H-Shares ซึ่งราคาถูกกว่า A-Shares
“เราชอบ H-Shares มากกว่าเพราะดัชนีหุ้นในปัจจุบันที่ 14,000 จุด ราคาต่อกำไร (พี/อี) อยู่ที่ 10 เท่า และมีโอกาสที่เพิ่มเป็น 12 เท่า หรือดัชนีขึ้นไปอยู่ที่ 17,000 จุด ขณะที่ A-Shares พี/อี 14 เท่าในปัจจุบัน แต่ก็ยังถูกกว่าสหรัฐและ ยุโรป ที่พี/อีประมาณ 17 เท่า” นายสมิทธ์ กล่าว
“หุ้นจีนเวลาขึ้นก็ขึ้นแรงมาก เพราะฉะนั้นซื้อตอนนี้ปลายปีก็ขายได้แล้ว เพราะมันหวือหวาจริงๆ แต่หากเป็นการลงทุนระยะยาวสามารถทยอยซื้อได้ เพราะมีปัจจัยพื้นฐานที่ดี และถ้ามีการลงทุนในหุ้นสหรัฐควรทยอยขายกำไร เพราะหุ้นเพิ่มขึ้นมา 5 ปีแล้ว” นายสมิทธ์ กล่าว
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บลจ.กรุงไทย กล่าวว่า บลจ.กรุงไทยมีแผนที่จะออกกองทุนที่มีนโยบายลงทุนหุ้นจีนเพิ่มอีก 1 กองทุน รวมทั้งกองทุนที่ลงทุนในกลุ่มประเทศเอเชียเหนือและภูมิภาคเอเชีย